Document ID: 32010R1125

UREDBA KOMISIJE (EU) št. 1125/2010
z dne 3. decembra 2010
o določitvi intervencijskih centrov za žita in spremembi Uredbe (ES) št. 1173/2009
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1) in zlasti člena 41 v povezavi s členom 4 Uredbe,
ob upoštevanju naslednjega:
(1)
Uredba Komisije (ES) št. 428/2008 z dne 8. maja 2008 o določitvi intervencijskih centrov za žita (2) v Prilogi I za vsako državo članico navaja intervencijske centre po vrsti žit, razen za trdo pšenico.
(2)
Uredba Komisije (ES) št. 1173/2009 (3) v prilogah A in B navaja intervencijske centre za trdo pšenico in riž iz člena 2 Uredbe Komisije(ES) št. 670/2009 (4).
(3)
Uredba Komisije (EU) št. 1272/2009 z dne 11. decembra 2009 o določitvi skupnih podrobnih pravil za izvajanje Uredbe Sveta (ES) št. 1234/2007 glede odkupa in prodaje kmetijskih proizvodov z javno intervencijo (5) določa pogoje za imenovanje in odobritev intervencijskih centrov za žita in njihovih zmogljivosti skladiščenja od leta 2010/2011. Med temi pogoji je v členu 3(1)(a)(i) navedene uredbe določena minimalna zmogljivost skladiščenja 20 000 ton za posamezni intervencijski center za žita.
(4)
Uredba (UE) št. 1272/2009 od 1. julija 2010 razveljavlja Uredbo (ES) št. 670/2009 glede žit.
(5)
Od 1. julija 2010 morajo intervencijski centri za žita, imenovani na podlagi člena 41 Uredbe (ES) št. 1234/2007, izpolnjevati pogoje iz členov 2 in 3 Uredbe (EU) št. 1272/2009. Zato je treba razveljaviti Uredbo (ES) št. 428/2008 in spremeniti Uredbo (ES) št. 1173/2009.
(6)
V skladu s členom 55(1) Uredbe (EU) št. 1272/2009 so države članice za dejansko imenovanje intervencijskih centrov službam Komisije poslale seznam centrov in seznam skladiščnih prostorov, ki pripadajo tem centrom, ki so jih odobrile, ker izpolnjujejo minimalne pogoje iz predpisov Skupnosti. Nekatere države članice niso sporočile imen intervencijskih centrov za žita zaradi nizke ravni svoje proizvodnje žita ali ker so ugotovile, da nimajo območij s presežno proizvodnjo žita in da že dolgo niso uporabile intervencije.
(7)
Za zagotovitev dobrega delovanja sistema javne intervencije mora Komisija določiti intervencijske centre glede na njihov geografski položaj in objaviti seznam skladiščnih prostorov, ki pripadajo tem intervencijskim centrom, ter vse potrebne informacije za gospodarske subjekte, ki jih javna intervencija zadeva.
(8)
Ukrepi, predvideni s to uredbo, so v skladu z mnenjem Upravljalnega odbora za skupno ureditev kmetijskih trgov -
SPREJELA NASLEDNJO UREDBO:
Člen 1
Intervencijski centri iz člena 2 Uredbe (EU) št. 1272/2009 so določeni v Prilogi k tej uredbi.
Naslovi skladiščnih prostorov, ki pripadajo posameznim intervencijskim centrom, in podrobne informacije, ki se nanašajo na te prostore in intervencijske centre, se objavijo na spletu (6).
Člen 2
Uredba (ES) št. 428/2008 se razveljavi.
Priloga A k Uredbi (ES) št. 1173/2009 se črta.
Člen 3
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 3. decembra 2010

Labels: 3
17
18